**El robí**

Imatge 3

Era un diumenge a la tarda, i una nena li va dir a la seva àvia:

-Àvia, em podries explicar una d'aquelles històries de quan eres petita? Ja saps que m'encanten.

L’àvia li va contestar:

-Deixa’m pensar... Ja ho sé. Així va començar tot:

-Era una tarda de dissabte, feia sol, però estava decidida, havia de descobrir el misteri que s'amagava darrera d'aquella calavera, la que tothom deia que estava embruixada, la que ningú anomenava i a la que tots tenien por. Havia de ser valenta, atansar-m'hi. Així ho vaig fer, la vaig tocar, en aquell moment vaig notar com una descàrrega elèctrica per tot el meu cos. De sobte, em vaig adonar d'una cosa que hi ressaltava, un pergamí daurat, enrotllat, al seu voltant hi havia una cinta vermella. Les mans em tremolaven, el vaig agafar, el vaig obrir i finalment el vaig llegir. Què era allò? Què significava? El vaig tornar a llegir, una vegada i una altra. El missatge anava adreçat a mi, ho sabia, ho pressentia. També hi havia un mapa. Així que vaig decidir buscar el tresor que amagava. Però, estava cansada i vaig preferir anar a dormir. Ja emprendria l'aventura l'endemà.

La nena emocionada digué:

-Àvia, però com pots deixar una cosa així pel següent dia?

La velleta li respongué:

-Mira, filleta, de petita, era molt dormilega.

La nena contestà:

-Els plats s'assemblen a les olles. Però, ara continua amb la història.

L'àvia així ho va fer.

-Quan em vaig despertar l'endemà al matí, vaig agafar la motxilla amb tot el que necessitava i vaig començar la meva petita excursió per la natura. Vaig mirar el mapa, vaig seguir les indicacions i finalment vaig descobrir una petita cova, hi vaig entrar, vaig veure una llum molt brillant, encegadora, vaig continuar endavant, i finalment vaig trobar el que buscava; era un robí vermell en forma de cor. Havia de tornar ràpid fins al lloc on hi havia la calavera. I així ho vaig fer. Un cop allà, vaig agafar la pedra amb les dues mans, amb força i decisió. Finalment, la vaig col·locar a la calavera. Màgicament, la calavera es va trencar, el robí va desaparèixer i, d'ella, en van sortir dos personatges, i em van dir:

-Gràcies!

-Llavors, em van explicar la història de la meva vida. Des d'aquell moment, vaig entendre per què era òrfena i per què ningú volia parlar de la calavera. Resulta que els meus pares es van enamorar, es van casar, i llavors vaig néixer jo. Un dia, jo em vaig quedar a casa dels meus avis, i els meus pares varen anar d'excursió a la muntanya; pel camí, van trobar aquella calavera del revés; com que els va cridar l'atenció, se la van endur, i en aquella cova on jo vaig trobar el robí va ser on van desaparèixer. La calavera va tornar a ser al lloc de sempre, però amb una diferència, els meus pares estaven dins, aïllats del món. Moltes vegades intentaven sortir d'aquell lloc, fins que un dia van aconseguir escriure aquell missatge i dibuixar el mapa. Jo el vaig trobar i els vaig salvar. Des de llavors, els meus pares i jo vam ser inseparables.

A la nena, li va emocionar la història, es va posar la mà a la butxaca per agafar un mocador, en el seu lloc es va trobar un robí vermell en forma de cor.